ზბიშოვი

ზბიშოვი () — ქალაქი ჩეხეთის რესპუბლიკის სამხრეთ მორავიის მხარეში. ზბიშოვი ბრნო-ვენკოვის რაიონში მდებარეობს.

გეოგრაფია
ზბიჟოვი ქალაქ ბრნოდან დასავლეთით, დაახლოებით 18 კილომეტრში მდებარეობს. ის კრიჟანოვის მმთიანეთისა და ბოსკოვიცეს ღრმულის საზღვარზეა გაშენებული. ზბიშოვის მუნიციპალიტეტის ტერიტორიაზე მდებარე ყველაზე მაღალი წერტილის სიმაღლე 407 მეტრია ზღვის დონიდან.

ისტორია
ზბიშოვი ისტორიულ წყაროებში პირველად 1280 წელს არის მოხსენიებული. ამ წყაროს მიხედვით მარშალმა დრაჰოტუშეს ბოჰუშმა ზბიშოვის დასახლება ოსლავანის მონასტერს გადასცა. სოფელი საუკუნეების მანძილზე სწორედ ოსლავანის მამულს ეკუთვნოდა. 1790 წლის ისტორიული ცნობებით ზბიშოვში 53 სახლი იდგა და სოფელს 313 მცხოვრები ჰყავდა. XVIII საუკუნის ბოლომდე ის უმნიშვნელო დასახლებას წარმოადგენდა, მისი მნიშვნელობა საგრძნობლად გაიზარდა აქ ქვანახშირის აღმოჩენის შემდეგ. ზბიშოვში 1820 წელს დაარსდა სამთო მომპოვებელი კომპანია „ლასკა-ბოჟი“ („ღვთის კურთხევა“). მას შემდეგ ზბიშოვის და მისი შემოგარენის მნიშვნელობა საგრძნობლად გაიზარდა.

ქალაქში „სიმსონის“ მაღარო 1848 წელს დაარსდა და ამ მაღაროში ქვანახშირის მოპოვება 1853 წლიდან 1925 წლამდე მიმდინარეობდა. XIX საუკუნის შუა ხანებში სოფელმა სამრეწველო ხასიათი შეიძინა. 1950 წელს აქ მცხოვრები მაღაროელებისთვის საცხოვრებელი სახლების მშენებლობა დაიწყეს. 1960-იან და 1970-იან წლებში ქალაქში სკოლა, საბავშვო ბაღი და პოლიკლინიკა აშენდა. 1965 წელს ზბიშოვს ქალაქის სტატუსი მიანიჭეს.

ინდრჟიხ I-ის სახელობის მაღარო 1854 წლიდან 1970 წლამდე ფუნქციონირებდა. 1969 წელს დაიწყო ინდრჟიხ II-ის სახელობის მაღაროს ექსპლუატაცია. ის მოგვიანებითი ყველაზე ღრმა შავი ქვანახშირის მაღარო გახდა ცენტრალურ ევროპაში, მაღაროს სიღრმე 1550 მეტრი იყო. მისი ექსპლუატაცია 1991 წელს შეწყდა, რითაც მთელ როსიცე-ოსლავანის სამთო მოპოვების რეგიონში ნახშირის მოპოვება დასრულდა.

ღირსშესანიშნაობები
ზბიშოვის მთავარი ღირსშესანიშნაობა წმინდა მარტინ ტურელის ეკლესიაა. იგი ნეო-რომანულ სტილში 1893–1894 წლებში აშენდა. მის ადგილზე არსებული ძველი ეკლესია შედარებით მცირე ზომის იყო და ქვანახშირის მოპოვების შედეგად დაზიანდა.

ზბიშიოვის სამრეწველო რკინიგზის მუზეუმი ინდრჟიხ II-ის ყოფილ მაღაროშია განთავსებული. ამ მაღაროდან ბაბიცე-უ-როსიცემდე მიმავალი ვიწროლიანდაგიანი სარკინიგზო ხაზი კვლავ ფუნქციონირებს და მისი განვრცობაა დაგეგმილი.

ცნობილი ადამიანები
ივან ჰონლი (1866–1936) — ბაქტერიოლოგისტი და სეროლოგი

რესურსები ინტერნეტში

სქოლიო

კატეგორია:სამხრეთ მორავიის მხარის ქალაქები